钦定古今图书集成/明伦汇编/氏族典/第334卷 > 刘孝绰
## 钦定古今图书集成/明伦汇编/氏族典/第334卷 > 刘孝绰

按《梁书刘孝绰传》：“孝绰字孝绰，彭城人，本名冉。父绘，
齐大司马霸府从事中郎。孝绰幼聪敏，号神童。天监
初，起家著作佐郎，累迁太府卿、太子仆，掌东宫管记。
时昭明太子好士爱文，孝绰与殷芸、陆倕、王筠、到洽
等同见宾礼，迁员外散骑常侍，兼廷尉卿。初，孝绰与
到洽友善，自以才优于洽，每于宴坐嗤鄙其文，洽衔”
之。及孝绰为廷尉，洽为御史中丞，遂劾之，坐免官。后
起为安西湘东王谘议参军，迁尚书吏部郎，坐受人
绢，左迁临贺王长史。顷之，迁秘书监。大同五年，卒官。
子谅，字求信，少好学，有文才，尤博悉晋代故事，时人
号曰《皮裹晋书》。